SET ปิดเช้าบวก 9 จุด รับแรงซื้อหุ้นแบงก์ – ราคาน้ำมันหนุน แนะจับตาประชุม ศบศ.บ่ายนี้
SET ปิดเช้าบวก 8.76 จุด ตามตลาดตปท. นลท.เล่นเก็งงบบจ.ไตรมาส 2 - ราคาน้ำมันหนุน คาดบ่ายนี้ตลาดฯยืนในแดนบวกได้ ให้แนวรับ 1,540 แนวต้าน 1,550-1,570 จุด แนะจับตาผลประชุม ศบศ.วันนี้
22 ก.ค. 2564

นายมงคล พ่วงเภตรา ผู้ช่วยกรรมผู้จัดการ ฝ่ายกลยุทธ์การลงทุนหลักทรัพย์ บล.เคทีบีเอสที กล่าวว่า ตลาดหุ้นไทยเช้านี้ปรับตัวขึ้นในทิศทางเดียวกับตลาดหุ้นในภูมิภาคเอเชียที่เคลื่อนไหวในแดนบวกตามตลาดสหรัฐฯ ตอบรับผลประกอบการของบริษัทจดทะเบียนในสหรัฐฯที่ออกมาดี ทำให้ความกังวลผลกระทบจากสถานการณ์โควิดต่อเศรษฐกิจสหรัฐและเศรษฐกิจโลกผ่อนคลายลง ขณะที่ตลาดบ้านเราเล่นเก็งกำไรตามงบฯด้วย และราคาน้ำมันปรับขึ้นมาก็ช่วยหนุนตลาดฯอีกแรงหนึ่ง
นอกจากนี้ผลประกอบการของกลุ่มแบงก์ออกมาดีเกินคาดทำให้ราคาหุ้นขึ้นมาได้ดีในวันนี้ แต่จำนวนผู้ติดเชื้อไวรัสโควิด-19 ในประเทศสูงยังกดดันตลาดแม้ว่าจะสะท้อนปัจจัยนี้ไปแล้วในระดับหนึ่ง ซึ่งหากจำนวนผู้ติดเชื้อไม่พุ่งขึ้นไปอีก ตลาดฯก็น่าจะแกว่งอยู่ในระดับนี้ต่อไปได้และนักลงทุนบางส่วนก็น่าจะกลับมาซื้อ
สำหรับแนวโน้มการลงทุนในช่วงบ่ายนี้ นายมงคล กล่าวว่า ตลาดฯ น่าจะยังยืนในแดนบวกได้ โดยมีแนวรับ 1,540 จุด ส่วนแนวต้าน 1,550-1,570 จุด พร้อมแนะติดตามการประชุมศูนย์บริหารสถานการณ์เศรษฐกิจจากผลกระทบจากการแพร่ระบาดของโควิด-19 (ศบศ.) วันนี้ในเรื่องมาตรการกระตุ้นเศรษฐกิจและติดตามยอดผลิตรถยนต์ที่ออกมาในวันนี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB มูลค่าการซื้อขาย 3,718.64 ล้านบาท ปิดที่ 95.00 บาท เพิ่มขึ้น 3.75 บาท
KBANK มูลค่าการซื้อขาย 3,133.96 ล้านบาท ปิดที่ 107.00 บาท เพิ่มขึ้น 2.00 บาท          
KCE มูลค่าการซื้อขาย 2,491.78 ล้านบาท ปิดที่ 81.00 บาท เพิ่มขึ้น 5.00 บาท
GPSC มูลค่าการซื้อขาย 1,618.45 ล้านบาท ปิดที่ 79.50 บาท ลดลง 0.25 บาท     
HANA มูลค่าการซื้อขาย 1,331.45 ล้านบาท ปิดที่ 78.75 บาท เพิ่มขึ้น 3.50 บาท